Na osnovu Odluke Vlade Bosansko-podrinjskog kantona Goražde o davanju saglasnosti na „Program podrške razvoju poduzetništva i obrta za 2016.godinu“ od 23.12.2016. godine, Ministarstvo za privredu Bosansko-podrinjskog kantona Goražde raspisuje:

**J A V N I P O Z I V**

**za odabir korisnika** **sredstava za finansiranje po „Programu podrške razvoju poduzetništva i obrta za 2016. godinu“**

**I PREDMET JAVNOG POZIVA**

Predmet Javnog poziva je prikupljanje prijava, apliciranih putem aplikacione forme za dostavljanje prijedloga projekata i aplikacione forme za dostavljanje zahtjeva, za odabir korisnika sredstava po „Programu podrške razvoju poduzetništva i obrta za 2016. godinu“. Sredstva su planirana u Budžetu Ministarstva za privredu Bosansko-podrinjskog kantona Goražde za 2016. Godinu, na ekonomskom kodu 614500 POD003- Subvencije za podsticaj razvoja poduzetništva i obrta, u visini od 50.000 KM.

**II NAZIV POSEBNOG CILJA PROGRAMA, KRITERIJI I KORISNICI SREDSTAVA**

**Poseban cilj br.1 - Start UP podrška za prvu registraciju obrtničke i srodnih djelatnosti**

**(osim poljoprivredne djelatnosti) u 2016.godini**

**10.000,00 KM**

**(Prvi poseban cilj)**

U okviru prvog posebnog cilja obezbijedit će se subvencije za start UP podršku prve registracije obrtničke i srodnih djelatnosti (osim poljoprivredne djelatnosti), u cilju otvaranja novih radnih mjesta i unaprjeđenja obrtničke i srodnih djelatnosti na prostoru Bosansko-podrinjskog kantona Goražde. Podrška po ovom posebnom cilju se neće pružiti u oblasti poljoprivredne djelatnosti zbog nedovoljne visine planiranih sredstava u budžetu resornog ministarstva, kao i zbog postojanja Sektora za poljoprivredu, vodoprivredu i šumarstvo koji obezbjeđuje sredstva za podršku poljoprivrednoj djelatnosti.

Podrška će se prioritetno pružiti u vidu subvencija za prvu registraciju obrtničke djelatnosti u cilju otvaranja novih radnih mjesta i unaprjeđenja obrtničke i srodnih djelatnosti (osim poljoprivredne djelatnosti), na prostoru Bosansko-podrinjskog kantona Goražde.

U okviru ovog posebnog cilja podrška će se pružiti u vidu sufinansiranja rashoda vezanih za prvu registraciju obrtničke i srodnih djelatnosti (osim poljoprivredne djelatnosti), rashoda vezanih za izvođenje građevinskih radova neophodnih za pokretanje obrta i srodnih djelatnosti (osim poljoprivredne djelatnosti), isplatu plaća i doprinosa kao i rashoda koji se odnose na nabavku materijala i opreme koji su neophodni za pokretanje obrta i srodnih djelatnosti (osim poljoprivredne djelatnosti).

Novoosnovani privredni subjekat koji je dobio sredstva od Ministarstva za privredu Bosansko-podrinjskog kantona Goražde ne može prestati sa radom u periodu od minimalno tri godine računajući od momenta dobivanja prve registracije.

**Kriteriji za izbor projekata:**

Prioritetne aktivnosti i mjere koje imaju prednost za učestvovanje u Programu u okviru ovog posebnog cilja su:

* troškovi registracije novih obrta,
* otvaranje novih obrta i srodnih djelatnosti (trgovačka i ugostiteljska djelatnost) u 2016. godini, osim obrta u poljoprivrednoj djelatnosti,
* nabavka mašina, uređaja i ostale opreme, izvođenje građevinskih radova i nabavka materijala koji su neophodni za pokretanje novog obrta i srodnih djelatnosti (trgovačka i ugostiteljska djelatnost), osim obrta u poljoprivrednoj djelatnosti,
* zapošljavanje novih radnika.

Za prvu registraciju obrtničke djelatnosti u cilju otvaranja novih radnih mjesta primjenjivat će se finansijski kriterij od maksimalno 4.000 KM državne pomoći po jednom novootvorenom obrtu i srodnim djelatnostima, za sufinansiranje prethodno navedenih prioritetnih aktivnosti po ovom posebnom cilju.

**Korisnici sredstava:**

* poslovni subjekti koji ispunjavaju opšte i posebne uslove predviđene Programom,
* poslovni subjekti koji su prvi put registrovani za obrt i srodne djelatnosti (osim poljoprivredne djelatnosti) u 2016.godini i imaju rješenje o registraciji koje je izdao nadležni općinski organ te da im je prebivalište (registracija) na prostoru Bosansko-podrinjskog kantona Goražde,
* poslovni subjekti koji su dostavili dokaz o upošljavanju minimalno jednog radnika ili vlasnika obrta na neodređeno vrijeme,
* poslovni subjekti koji su dostavili izjavu da će se baviti registrovanim obrtom i srodnim djelatnostima (osim poljoprivredne djelatnosti) minimalno tri godine od momenta dodjele sredstava po ovom Programu i
* poslovni subjekti koji su osigurali vlastito učešće u finansiranju projekta u iznosu od minimalno 20%.

**Poseban cilj br.2- Sufinansiranje projekata zapošljavanja u već postojećem obrtu i**

**srodnim djelatnostima (osim poljoprivredne djelatnosti)**

**10.000,00 KM**

**(Drugi poseban cilj)**

U okviru drugog posebnog cilja podrška će se pružiti za otvaranje novih radnih mjesta u cilju pokretanje novih projekata u obrtu i srodnim djelatnostima (osim poljoprivredne djelatnosti) kojima će se vršiti nabavka mašina i uređaja, izgradnja, proširenje ili rekonstrukcija objekata, otklanjanje uskih grla u poslovanju, isplatu plaća i doprinosa, uvođenje novih tehnologija u proizvodni proces, usvajanje proizvodnje novih proizvoda i povećanje dodatne vrijednosti u obrtu i srodnim djelatnostima (osim poljoprivredne djelatnosti)za novootvorena radna mjesta.

Privredni subjekat koji je dobio sredstva od Ministarstva za privredu Bosansko-podrinjskog kantona Goražde ne može otpustiti novouposlenog radnika u periodu od minimalno tri godine računajući od momenta njegovog upošljavanja.

**Kriteriji za izbor projekta:**

Prioritetne aktivnosti i mjere koje imaju prednost za učestvovanje u Programu u okviru ovog posebnog cilja su:

* otvaranje novih radnih mjesta,
* pokretanje novih projekata u obrtu i srodnim djelatnostima (trgovačka i ugostiteljska djelatnost), osim projekata u poljoprivrednoj djelatnosti, kojima će se vršiti nabavka mašina i uređaja sa ciljem otvaranja novih radnih mjesta,
* izgradnja, proširenje i rekonstrukcija objekata u cilju otvaranja novih radnih mjesta,
* otklanjanje uskih grla u poslovanju u cilju povećanja dodatne vrijednosti u obrtu i stvaranja pretpostavki za novo upošljavanje,
* uvođenje novih tehnologija u proizvodni proces i usvajanje proizvodnje novih proizvoda sa ciljem otvaranja novih radnih mjesta,
* sufinansiranje plaća i doprinosa za novouposlene radnike.

Za sufinansiranje projekata zapošljavanja u već postojećem obrtu primjenjivat će se finansijski kriterij od maksimalno 4.000 KM državne pomoći po jednom novouposlenom radniku u već postojećem obrtu za sufinansiranje prethodno navedenih prioritetnih aktivnosti po ovom posebnom cilju.

**Korisnici sredstava:**

* poslovni subjekti koji ispunjavaju opšte i posebne uslove predviđene Programom,
* poslovni subjekti koji imaju rješenje o registraciji za obrt i srodne djelatnosti (osim poljoprivredne), koje je izdao nadležni općinski organ u 2015. godini i ranije i da im je prebivalište (registracija) na prostoru Bosansko-podrinjskog kantona Goražde,
* poslovni subjekti koji su namjenski utrošili sredstva odobrena od strane Ministarstva za privredu Bosansko-podrinjskog kantona Goražde u periodu od protekle tri godine ukoliko im je takva pomoć dodjeljena,
* poslovni subjekti koji su dostavili dokaz da u momentu podnošenja aplikacije imaju minimalno jednog i maksimalno četiri stalno zaposlena radnika na neodređeno vrijeme (Spisak uposlenih radnika matične evidencije zaposlenih),
* poslovni subjekti koji su dostavili izjavu o upošljavanju novog radnika i izjavu da isti

neće biti otpušten u periodu od najmanje tri godine računajući od momenta njegovog

upošljavanja,

* poslovni subjekti koji su osigurali vlastito učešće u finansiranju projekta u iznosu od minimalno 20%.

**Poseban cilj br.3**- **Pružanje pomoći za unapređenje i očuvanje postojećeg obrta kao i**

**sufinansiranje niskoakumulativnih djelatnosti i starih zanata-rezervna sredstva**

**30.000,00 KM**

**(Treći poseban cilj)**

U okviru trećeg posebnog cilja obezbijedit će se podrška obrtnicima, starim zanatima i obrtnicima u niskoakumulativnim djelatnostima za unaprjeđenje i očuvanje postojećeg obrta i prevazilaženje poteškoća u radu

Podrška će se prioritetno pružiti u vidu sufinansiranja nabavke mašina, uređaja, ostale opreme i repromaterijala, isplatu plaća i doprinosa, rekonstrukcije i investicionog ulaganja u objekte sa ciljem prevazilaženja problema za obavljanje obrta i omogućavanja dugoročnog stabilnog poslovanja obrtnika, starih zanata i obrtnika u niskoakumulativnim djelatnostima.

Na ovaj poseban cilj aplicira se isključivo putem aplikacione forme za zahtjeve na rezervna sredstva po raspisanom javnom pozivu.

**Kriteriji za izbor projekta:**

Prioritetne aktivnosti i mjere koje imaju prednost za učestvovanje u Programu u okviru ovog posebnog cilja su:

* očuvanje postojećeg obrta, starih zanata i obrta u niskoakumulativnim djelatnostima i prevazilaženje poteškoća u radu,
* nabavka mašina, uređaja, ostale opreme i repromaterijala u cilju očuvanja postojećeg obrta, starih zanata i niskoakumulativnih djelatnosti,
* isplata plaća i doprinosa,
* rekonstrukcija i investiciono ulaganje u objekte sa ciljem prevazilaženja problema za obavljanje obrta i omogućavanja dugoročnog stabilnog poslovanja obrtnika, starih zanata i obrtnika u niskoakumulativnim djelatnostima.

Aplikanti u prijedlozima projekata apliciranim putem zahtjeva za sredstvima mogu predvidjeti i implementaciju ostalih aktivnosti i mjera koje su povezane sa ovim posebnim ciljem Programa.

Po ovom posebnom cilju aplicira se isključivo putem aplikacione forme za zahtjeve i vlastita sredstva aplikanta nisu obavezna ali su poželjna.

Obrtnici koji su dobili sredstva po Programu za 2015. godinu ne mogu aplicirati na ovaj poseban cilj.

Za pružanje pomoći za unapređenje i očuvanje postojećeg obrta, starih zanata i obrta u niskoakumulativnim djelatnostima te prevazilaženje poteškoća u radu primjenjivat će se finansijski kriterij od minimalno 500 KM i maksimalno 1.500 KM državne pomoći za sufinansiranje prethodno navedenih prioritetnih aktivnosti po ovom posebnom cilju.

**Korisnici sredstava:**;

* poslovni subjekti koji ispunjavaju opće i posebne uslove predviđene Programom
* poslovni subjekti koji imaju rješenje o registraciji za obrt, stare zanate i obrt u niskoakumulativnim djelatnostima koje je izdao nadležni općinski organ u 2015. godini i ranije i da im je prebivalište (registracija) na prostoru Bosansko-podrinjskog kantona Goražde,
* poslovni subjekti koji su namjenski utrošili sredstva odobrena od strane Ministarstva za privredu Bosansko-podrinjskog kantona Goražde u periodu od protekle tri godine ukoliko im je takva pomoć dodjeljena,
* poslovni subjekti koji su dostavili dokaz da u momentu podnošenja aplikacije imaju

minimalno jednog i maksimalno četiri stalno zaposlena radnika na neodređeno vrijeme

(Spisak uposlenih radnika matične evidencije zaposlenih) i

* poslovni subjekti koji nisu koristili sredstva po Programu podrške razvoju poduzetništva i obrta za 2015. godinu.

**III PRAVO UČEŠĆA**

Pravo učešća po ovom Javnom pozivu imaju svi poslovni subjekti koji ispunjavaju opće i posebne uslove u skladu sa Programom i koji su navedeni kao potencijalni korisnici sredstava u okviru svakog posebnog cilja.

**IV SADRŽAJ PRIJAVE ZA UČEŠĆE NA JAVNOM POZIVU ZA DODJELU FINANSIJSKIH SREDSTAVA**

Prijava mora biti urađena sadržajno po zahtjevanim elementima iz aplikacione forme i u skladu sa procedurama apliciranja navedenim u „Programu podrške razvoju poduzetništva i obrta za 2016.godinu“.

Prijavu razmatra komisija za izbor korisnika sredstava, ako su dostavljeni:

* popunjeni obrasci aplikacione forme za projekte i aplikacione forme za zahtjeve (popunjeni obrasci ne mogu biti pisani rukom),
* potrebna dokumentacija kojom se dokazuje ispunjavanje općih i posebnih uslova po navedenom posebnom cilju Programa i
* ostala dokumentacija koja može uticati na vrjednovanje i ocjenu aplikacija u skladu sa „Programom podrške razvoju poduzetništva i obrta za 2016.godinu“.

Popis potrebne dokumentacije za navedene posebne ciljeve Programa dat je uz aplikacionu formu za projekte i aplikacionu formu za zahtjeve koje je propisalo resorno ministarstvo.

Prijave koje nisu podnešene u skladu sa procedurama apliciranja navedenim u „Programu podrške razvoju poduzetništva i obrta za 2016.godinu“ bit će odbijene i neće biti predmet daljeg razmatranja komisije za izbor korisnika sredstava. Sva priložena dokumenta moraju biti izdana od strane nadležnih organa. Priložena dokumenta ne smiju biti starija od 3 (tri) mjeseca od dana objavljivanja ovog poziva na internet stranici Ministarstva za privredu Bosansko-podrinjskog kantona Goražde i oglasnoj tabli resornog ministarstva. Sve priložene kopije dokumenata moraju biti ovjerene od strane nadležnih upravnih organa ili notara ovjerom ne starijom od 3 (tri) mjeseca od dana objavljivanja Javnog poziva na internet stranici Ministarstva za privredu Bosansko-podrinjskog kantona Goražde i oglasnoj tabli resornog ministarstva.

**V KRITERIJI ZA OCJENU PRIJAVE I IZBOR KORISNIKA**

Izbor korisnika finansijskih sredstava vrši komisija za izbor korisnika sredstava, koja ima zadatak da u skladu sa procedurama apliciranja, selekcije i evaluacije projekata i zahtjeva za sredstvima navedenim u „Programu podrške razvoju poduzetništva i obrta za 2016.godinu“ izvrši ocjenu i rangiranje korisnika grant finansijskih sredstava.

Komisiju za izbor korisnika sredstava imenuje ministar za privredu Bosansko-podrinjskog kantona Goražde.

**VI NAČIN PREUZIMANJA POTREBNE DOKUMENTACIJE**

Potrebnu dokumentaciju za učešće na Javnom pozivu, pripremilo je Ministarstvo za privredu Bosansko-podrinjskog kantona Goražde i ista se može preuzeti sa internet stranice Ministarstva [www.mp.bpkg.gov.ba](http://www.mp.bpkg.gov.ba).

**VII NAČIN PODNOŠENJA PRIJAVE**

Prijave sa odgovarajućom dokumentacijom šalju se preporučenom poštom u zapečaćenim kovertama na adresu:

**Ministarstvo za privredu Bosansko-podrinjskog kantona Goražde**

**ul M.Tita 13, Goražde 73000**

sa naznakom**:**

**za Javni poziv za odabir korisnika sredstava po „Programu podrške razvoju poduzetništva i obrta za 2016. godinu“ , poseban cilj broj \_\_\_\_\_\_\_\_**

**„NE OTVARAJ“**

Na poleđini koverte obavezno navesti naziv – ime podnosioca prijave, adresu i kontakt telefon i ovjeriti pečatom poslovnog subjekta.

**Rok za dostavu prijava je 6 (šest) dana od dana objavljivanja Javnog poziva na internet stranici Ministarstva za privredu Bosansko-podrinjskog kantona Goražde i oglasnoj tabli resornog ministarstva, a krajnji rok je 29.12.2016. godine do 16,00 sati.**

Prijave primljene nakon isteka roka bit će odbačene i neće biti predmet razmatranja.

U postupku Javnog poziva Ministarstvo ne snosi nikakve troškove učesnicima u Javnom pozivu, te zadržava pravo da u slučaju opravdanosti prijavu prihvati, odbije ili poništi Javni poziv.

Prispjela dokumentacija neće se vraćati.

**VIII OSTALE ODREDBE**

Sa podnosiocima prijava čiji se projekti i zahtjevi odobre Ministarstvo za privredu Bosansko-podrinjskog kantona Goražde potpisuje Ugovor o utrošku finansijskih sredstava, kojim će se definisati međusobna prava i obveze ugovornih strana, a posebno način i dinamika korištenja dodijeljenih finansijskih sredstava, te nadzor nad utroškom istih u skladu sa „Programom podrške razvoju poduzetništva i obrta za 2016. godinu“.

Nakon provedene administrativne provjere i evaluacije dostavljenih prijedloga projekata i zahtjeva za sredstvima, Ministarstvo za privredu Bosansko-podrinjskog kantona Goražde će obavijestiti sve aplikante o rezultatima administrativne provjere i evaluacije.

Podnosioci prijava čije se prijave odbace ili odbiju, mogu uložiti prigovor Ministarstvu za privredu Bosansko-podrinjskog kantona Goražde u roku od sedam dana od dana objave rang liste na internet stranici Ministarstva [www.mp.bpkg.gov.ba](http://www.mp.bpkg.gov.ba) radi provjere činjenica i objektivnosti ocjene prijava.

Konačnu odluku o prijedlogu rang liste donosi ministar, a konačnu saglasnost na spisak korisnika sredstava dostavljen od strane resornog ministarstva daje Vlada Bosansko-podrinjskog kantona Goražde.

Sve dodatne informacije vezane za ovaj Javni poziv mogu se dobiti svakim radnim danom na broj telefona: 038/224-264, u vremenu od 11-16 sati.

Broj: 04-14-1880-3/16 **M I N I S T A R**

Goražde, 23.12.2016.godine \_\_\_\_\_\_\_\_\_\_\_\_\_\_\_\_\_

Meho Mašala